khistorydata/jeongjo-sjw-relations huggingface dataset:
정조 0년
丙申六月二十一日二更二點。上御廬次。坐直承旨入侍時。右承旨金文淳。假注書柳孟養。記事官卜台鎭朴祐源。以次進伏訖。命讀禁府供辭。上曰。兵曹判書李福源。更爲牌招。出榻敎上曰。本兵之長。不可久曠。又當乏人之時。不可一向違牌。卽爲膺命事。分付。出傳敎上曰。兵判牌去來。連爲催促。上曰。兵曹判書李福源。更爲牌招。出榻敎上曰。副摠管金用謙入侍。出榻敎金用謙進前。上曰。聞卿入直。今適從容。故召卿矣。如有可聞之言。其陳之。用謙對曰。臣職是刑官。而有與刑法相關者。故敢達矣。堯舜之時。有於變之化。而猶憂五品不遜。命契爲司徒。敎以人倫。降及成周。又設大司徒之職。施十有二條之敎。治化極隆矣。自秦始以後。專以刑法。把持天下。敎民之職。遂廢不擧。深可慨然矣。伏念我朝。治敎非不休明。而世降俗衰。倫彝未免頹廢。雖以臣所管訴訟言之。或有以姪而凌叔者。有以少而辱長者。有以奴而叛主者。有以婢夫而辱妻之上典者。犯者相續。罪之。不可勝罪矣。古人謂刑以弼敎。又謂不敎而刑。爲罔民。不先導迪而愚迷陷辜者。豈不可矜乎。臣謹按經國大典禮典奬勸條曰。三綱行實。翻以諺文。令京外士族家長父老或其敎授訓導等。敎誨婦女小子。使之曉解。若能通大義有操行卓異者。京漢城府。外觀察使啓聞行賞云云。今若申明此法。則其敎必矣。京外入學校之儒生。則皆令讀孝經小學。逐月課講。其能精通者。亦施褒賞。則必有激勸之道矣。曾在先王朝。申飭諸道守令。使之月講士子以小學。聖意甚盛。而外邑多不誠心奉行。此殊慨然矣。上曰。三綱行實外。又有二倫行實之書矣。對曰。然矣。而兩冊之編輯。甚不精詳。若更加修輯補漏而印頒則好矣。卽今戶曹。是地官之職。而只掌財賦。與周官不同。若擇任宗伯之臣。使之主管敎化。則無司徒之名。而有敷敎之實矣。豈不美哉。伏乞詢議廟堂。作爲敎條。詳定節目。委諸宗伯之臣。俾令頒布董飭。則必有其效矣。古人云。欲法堯舜。當法祖宗。我朝經國大典。法制之美。多從周官中出來。今若修明則好矣。臣謹按禮典惠恤條曰。病人告五部。卽遣月令醫。治療貧乏不能買藥者。官給報本曹外。則本邑給醫藥。又曰。病人緊急告醫求救。卽往治療。不卽往治病者。病家告官治罪。以其善治療與否。用其殿最。此亦周官遺制。若令申明則好矣。至於六承旨分掌六房。與六部相表裏。若令六承旨。各以所掌之典。申飭而修明之則好矣。上曰。言甚切實。令廟堂稟處。可也。命論歷代人物訖。命用謙先退。命書傳敎曰。夜漏將盡。而本兵無長官。言念戎事。疎虞極矣。連事違牌。無意膺命。此何道理。兵判從重推考。更爲牌招。罷鼓前傳授命召事。卽爲分付。上曰。注書出去。兵判牌去來知入。臣孟養。承命出問後回奏曰。又爲違牌云。上曰。夜幾曉矣。又況飭敎。則揆以分義。似不當一味違牌。而四牌之後。又復違牌。至於五牌。此是挽近所無。體統所在。不可無飭。兵曹判書李福源從重推考。更卽牌招肅命。出傳敎命退去。諸臣以次退出。
정조 0년
行都承旨徐浩修坐直。左承旨洪國榮藥院直。右承旨金文淳坐。左副承旨李商巖病。右副承旨林得浩坐直。同副承旨宋德相在外。注書一員未差尹翊東病。假注書柳孟養仕徐龍輔仕直。事變假注書林錫喆仕。
정조 0년
藥房都提調鄭存謙。行都承旨徐浩修啓曰。伏未審日間。聖體。若何。臣等今日。率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。大妃殿惠慶宮氣候一樣矣。
정조 0년
王大妃殿惠慶宮中宮殿。藥房口傳問安。答曰。知道。
정조 0년
徐浩修啓曰。左副承旨李商巖。病不仕進。卽爲牌招。何如。傳曰。允。
정조 0년
林得浩啓曰。寧邊府使金熤。肅拜單子入啓之後。不爲謝恩。還爲出去。事極未安。推考警責。何如。傳曰。允。
정조 0년
左副承旨李商巖。牌不進罷職傳旨。傳于徐浩修曰。只推。
정조 0년
傳于林得浩曰。今番都政。除拜初仕與外任。今日謝恩人。皆令留待。
정조 0년
又傳于曰。藥房提調徐命善。今日問候。不爲入來云。而次對有異。卽爲牌招。使之來待。
정조 0년
傳于徐浩修曰。藥房副提調牌招。
정조 0년
傳于林得浩曰。政官催促。
정조 0년
傳于徐浩修曰。藥房提調持湯劑入侍。
정조 0년
又傳于曰。重臣蔡濟恭入侍。
정조 0년
又傳于曰。改建廳時。無堂上不得擧行云。此與他職有異。改建之役。亦爲時急。此何道理。工曹判書具允鈺。從重推考。牌招入侍。
정조 0년
又傳于曰。具允鈺之一遞本職。不害爲一伸廉遇之道。工判許遞。以改建堂上來待。
정조 0년
又傳于曰。改建堂上具允鈺付軍職。
정조 0년
林得浩。以弘文館言啓曰。修撰沈有鎭謂有情勢。不爲行公。副修撰李魯述疏批已下。與新除授修撰尹若淵。一體牌招察任。何如。傳曰。允。
정조 0년
林得浩。以國葬都監郞廳。以摠護使意啓曰。本都監堂上趙明鼎竄配代。行禮曹判書徐命善差下。使之察任。何如。傳曰。允。
정조 0년
又以吏曹言啓曰。前監役兪彦鏶陞六事。命下矣。當爲付職。而本曹時無相當窠。依例送西之意。敢啓。傳曰。知道。
정조 0년
洪國榮。以山陵都監京郞廳。以摠護使意啓曰。本都監監造官禮賓寺奉事朴始榮本職遞改。時無職名。令該曹。口傳付軍職。冠帶常仕。何如。傳曰。允。
정조 0년
林得浩。以義禁府言啓曰。行司直趙明鼎竄配事承傳啓下矣。趙明鼎平安道定州牧竄配。而以承傳內辭意。俱罪目。依例發遣府都事。押送配所。何如。傳曰。允。
정조 0년
有政。吏批。判書李徽之。參判權噵牌不進。參議李秉鼎進。右副承旨林得浩進。吏批啓曰。判書李徽之。參判權噵竝牌招不進。小臣獨政未安。何以爲之。敢稟。傳曰。只出緊仕。又啓曰。本曹郞官人當差出。而擬望之人乏少。外任竝擬。何如。傳曰。允。蔡濟恭爲兵曹判書。李敬養爲吏曹佐郞。朴師欽爲延豊縣監。徐有隣爲知義禁。
정조 0년
兵批。判書蔡濟恭病。參判金載順病。參議柳薰入直進。參知柳焵病。右副承旨林得浩進。副司果兪彦鏶。前監役官陞六事承傳。
정조 0년
丙申六月二十二日。兼春秋張顯慶。兵曹啓目。今此大行大王發靷時。應入各差備。忠贊衛等京畿三十人。忠淸道六十七人。黃海道八十五人。豫先整待事啓下知委爲白有如乎。來七月十六日三度習儀及良定差員領率。來七月十二日。本曹逢點之意。三道監兵使處。依前例下諭是乎矣。宣傳官持標信兵符下送何如啓。傳曰。依允。
정조 0년
丙申六月二十二日午時。晝茶禮陪祭入侍時。行都承旨徐浩修。假注書徐龍輔。記事官卜台鎭朴祐源。以次陪進。上自廬次。詣殯殿中排設廳視膳訖。行晝茶禮。儀注上同上還廬次。上曰。東萊府使尙不入來乎。浩修曰。方到闕外。不爲入來云矣。命書傳敎曰。東萊府使柳戇飭敎之下。來到闕外。無意辭朝。事極未安。寧邊府使金熤單子入啓之後。尙不肅謝。亦涉未安。皆令申飭。命退。承史以次退出。
정조 0년
丙申六月二十二日申時。上御廬次。藥房入侍時。藥房提調徐命善。行都承旨徐浩修。假注書徐龍輔。記事官卜台鎭朴祐源。醫官慶絢。以次進伏訖。上曰。禮曹頗多事乎。命善曰。今當因山時故。比他曹。頗爲多事矣。上曰。各宮房願堂事。皆已査實乎。命善曰。方査實矣。絢進湯劑。上進御。上曰。東萊府使入侍。賤臣承命而出。與東萊府使柳戇進伏。上曰。數旬近密。已知可用矣。今此特除。亦有意焉。邊務多弊。懋哉懋哉。克盡職事。今當遠離。殊深悵然。命讀宣諭。命賜弓矢藥物。戇先退。命退。諸臣以次退出。
정조 0년
丙申六月二十二日酉時。上御廬次。左承旨入侍時。左承旨洪國榮。假注書徐龍輔。記事官卜台鎭朴祐源。以次進伏訖。命書傳敎曰。新除授大司馬蔡濟恭。牌招謝恩。上曰。改建堂上入侍。賤臣承命而出。與改建堂上具允鈺進伏。上曰。卿之處義過中矣。允鈺曰。臣之渾家所遭。方訟懍蹙之忱。豈料今日。復登天陛乎。上曰。毋庸辭爲。改建之役。着實董飭。允鈺曰。今則新除之初。未知其事役之如何。自明日進去。敢不竭力殫誠。以報涓埃乎。命退。諸臣以次退出。
정조 0년
行都承旨徐浩修坐直。左承旨洪國榮藥院直。右承旨未差。左副承旨李商巖坐直。右副承旨林得浩坐。同副承旨宋德相在外。注書尹翊東病一員未差。假注書柳孟養仕直徐龍輔仕。事變假注書林錫喆仕。
정조 0년
以修撰沈有鎭。副修撰李魯述。牌不進罷職傳旨。傳于洪國榮曰。只推。
정조 0년
傳于李商巖曰。左副承旨馳詣景慕宮役處。看審以來。
정조 0년
傳于李商巖曰。看審承旨入侍。
정조 0년
傳于林得浩曰。呈辭摠管許遞。口傳備擬。
정조 0년
兵曹口傳政事。以雲山君楢爲都摠管。
정조 0년
林得浩啓曰。大司諫李養鼎避嫌。纔已捧入矣。當此三司合啓之時。諫院無進參之員。除受由被論外。正言姜卽爲牌招。何如。傳曰。允。
정조 0년
又啓曰。當此三司合啓之時。憲府無進參之員。事甚未安。除受由及在外被論外。大司憲李海重。掌令柳榮鎭。竝卽牌招。何如。傳曰。允。
정조 0년
傳于李商巖曰。兩司牌去來催促。
정조 0년
以掌令柳榮鎭牌不進罷職傳旨。傳于李商巖曰。只推。
정조 0년
傳于洪國榮曰。副修撰尹若淵入侍。
정조 0년
傳于李商巖曰。不肅拜而無入侍之例。修撰尹若淵本職改差。付軍職入侍。
정조 0년
兵曹口傳政事。副司果單尹若淵。
정조 0년
傳于李商巖曰。宣傳官一員待命。騎馬二匹立之。
정조 0년
傳于李商巖曰。刑房承旨爲先推考。
정조 0년
傳于林得浩曰。日熱如此。禁軍番數。依頃日例待令。只分付兵曹。
정조 0년
林得浩。以義禁府言啓曰。今此親鞫時。假都事十員。令該曹。依例差出。何如。傳曰。允。
정조 0년
吏曹口傳政事。禁府都事洪景厚。北部都事徐直修相換。禁府都事鄭彦復。活人別提李種徽相換。禁府都事辛錫範。訓鍊主簿申光復相換。
정조 0년
李商巖。以義禁府言啓曰。平安監司狀啓。據龜城前府使尹彝復。慈山前府使趙鎭禎。渭原前郡守鄭忠達等。竝令該府。拿問嚴處事啓下矣。尹彝復趙鎭禎鄭忠達竝待命於本府。卽爲拿囚之意。敢啓。答曰。知道。
정조 0년
林得浩。以義禁府言啓曰。今此親鞫時罪人往來。例有軍兵排圍之事。令訓鍊都監擧行。何如。傳曰。允。
정조 0년
李商巖。以義禁府言啓曰。全羅道礪山府竄配罪人洪麟漢。康津縣古今島栫棘事。命下矣。依例發遣府都事。自礪山府執捉。仍令押付配所栫棘之意。敢啓。傳曰。知道。
정조 0년
林得浩。以義禁府言啓曰。今此親鞫時。本府都事。不可不備員。出使都事洪景厚辛錫範鄭彦復。卽令該曹。口傳相換。何如。傳曰。允。
정조 0년
大司諫李養鼎啓曰。臣姿質巽懦。言議骫骳。本不合於淸朝耳目之任。通籍多年。始叨諫職。沐浴義重。章皇出肅。草草數啓。粗效一日之責。及奉聖批。竝賜允兪。虛受之德。臣竊欽仰。第臣於趙明鼎論啓中。以翔雲之首檢太常爲辭。而退出後。考見政案。前其所甄復。非太常正。乃是禮曹正郞。無論官職異同。收用廢孽則一也。而顧臣不審之失。於是乎著矣。古人以告文字之點畫差爽。尙稱死罪。今臣誤奏之罪。視此尤重。惶懍之極。何敢晏然於臺次乎。請命遞斥臣職。答曰。一時做錯。不是異事。勿辭亦勿退待。
정조 0년
林得浩。以義禁府言啓曰。今此推鞫時。本府都事。不可不備員。康津縣古今島出使都事宋繼相。卽令該曹。口傳相換。何如。傳曰。允。
정조 0년
大司憲李海重。大司諫李養鼎。應敎兪彦鎬。副應敎尹弘烈。校理沈豊之朴天衡。副校理徐有防鄭宇淳。正言姜。修撰沈有鎭。副修撰李獻慶啓曰。請文女按律處斷。請厚謙快正王法。其母依律處斷。請礪山府竄配罪人洪麟漢。絶島安置。請付處罪人申晦。亟施遠竄之典。答曰。不允。
정조 0년
大司憲李海重。大司諫李養鼎。正言姜啓曰。請聖國尙魯諸子。亟施當律。措辭見上答曰。不允。
정조 0년
正言姜啓曰。請南海縣圍籬安置罪人具庠。更令王府。嚴鞫得情。快正王法。請大靜縣爲奴罪人金壽賢。更令王府。拿鞫嚴問。依律處斷。請副司直洪龍漢爲先削職。措辭見上答曰。不允。
정조 0년
丙申六月二十三日午時。上御廬次。奉審承旨入侍時。左副承旨李商巖。假注書徐龍輔。記事官卜台鎭朴祐源。以次進伏訖。商巖曰。臣敬奉聖敎。馳詣景慕宮。看審役處。方立柱上樑矣。上曰。橋役幾許爲之。商巖曰。橋役未及始作。而今方運石矣。上曰。都監堂上黃景源。所書孝明殿璇板持入。賤臣承命奉入。上覽訖。上曰。以此刊刻事。分付。命退。承史以次退出。
정조 0년
丙申六月二十三日未時。上御廬次。藥房副提調持湯劑入侍時。副提調洪國榮。假注書柳孟養。記事官卜台鎭朴祐源。醫官慶絢。以次進伏訖。絢奉湯劑進前。上進御。上曰。戶曹參議入侍。出榻敎戶曹參議鄭民始進前。上曰。役事幾何爲之乎。民始對曰。御書閣則幾盡畢役。而石材不足。故前後築階尙遠。別堂所用石二百塊。先爲推用。似好矣。上曰。推移用之。無妨矣。命退去。諸臣以次退出。
정조 0년
丙申六月二十三日申時。上御興政堂。左副承旨入侍時。左副承旨李商巖。假注書柳孟養。記事官卜台鎭朴祐源。以次進伏訖。上曰。副司果尹若淵入侍。尹若淵進前。上命若淵。讀其疏。至趨向不同。名以國邊之人句。上曰。爾之所云趨向者。卽何趨向。國邊云者。何所指乎。若淵對曰。人之趨向不同。而麟漢當無沮戲聽政之心故。謂之國邊人矣。至伏乞句。上曰。伏乞以下所請者何謂也。對曰。厚謙母子則其罪重故。以極律請之。麟漢則無如厚謙之罪故。分其輕重矣。上曰。麟漢之罪。比厚謙。何謂之輕乎。對曰。厚謙乃巨魁。麟漢則旣是國邊人故。臣謂其罪有輕重也。上曰。厚謙之罪則不可勝誅。而至於聽政沮戲。全是麟漢之凶計。麟漢乃予之外戚。位在大官。其地處。與他自別。而有此凶肚。以此論之。其可曰。輕乎。對曰。臣意則以爲不然矣。上曰。汝以尹慤之孫。應知忠逆之分。而懲討之義。何如是乎。對曰。臣果墜落於臣祖矣。上曰。然則爾不知忠逆之分矣。上曰。洪麟漢。申晦竝擧者。謂其罪同而然乎。對曰。麟漢之罪。與申晦差間。而比厚謙則甚輕故。厚謙之下。與申晦。竝請次律矣。上曰。爾疏所奏原情而定罪云者。爾之指意何在。對曰。臣在鄕時。只伏見傳敎而書之矣。上曰。執迹而誅心云者。何以言之。對曰。見其迹則可知其逆節矣。上曰。誅心之律。卽春秋罪趙盾之語。麟漢之逆節已昭者。則豈但用趙盾誅心之律乎。若淵無辭可對。上曰。麟漢何等凶逆。而爾之討罪之章。無一逆字說去。何也。對曰。妄發無倫之說。以沮盤石之計者。此不言逆。而似當自歸於逆也。上曰。麟漢之地處。何如。而敢沮其聽政。則其罪當如何。而爾之所以比厚謙甚輕者。何也。其明陳之。對曰。麟漢則不過妄發。其根本卽厚謙也。上曰。戚里所以同休戚者。其在休戚之地。敢發叵測之凶計。則其所罪犯。何等緊重。而爾之所以謂輕者。抑何心也。對曰。厚謙卽巨魁。當以逆律治之。而麟漢則不必深誅也。上曰。如爾之言。則厚謙當用極律。而麟漢則只島配而止乎。若淵盛氣而對曰。臣則不知洪麟漢之爲罪。殿下必欲處置。稍待因山後觀勢。某般處之無妨矣。上曰。麟漢何等極逆。而敢以不知爲罪。盛氣而對。營護之凶言。萬萬叵測。況且治逆。何等至嚴。而何敢以因山後某般處置等說。如是肆然陳奏耶。商巖曰。卽此數語。其心所在。不可測也。上曰。渠敢以護逆之言。肆發前席。今不必更問。命書傳敎曰。更當下敎。而春秋之意。不但護逆。亦逆。若淵之疏。與翔雲。換頭易面。而筵奏中。因山後等語。逆節昭著。渠焉逭邦憲。尹若淵。令王府。親鞫次。具格拿囚。上曰。金商門外。親鞫時原任大臣兩司諸臣捕將命招。出傳敎命退去。諸臣以次出。
정조 0년
丙申六月二十三日酉時。上御廬次。刑房承旨入侍時。右副承旨林得浩。假注書柳孟養。記事官卜台鎭朴祐源。以次進伏訖。上命入罪人襯身文書。命得浩。考閱訖。上曰。宮城扈衛及把守置之。環衛軍兵。依前擧行事。分付三軍門。出傳敎上曰。諸承旨牌招。出榻敎上曰。沈有鎭向者徑出何故。得浩對曰。因臺啓。試所事引嫌而出去。命退去。諸臣以次出。
정조 0년
丙申六月二十三日戌時。上御廬次。左承旨入侍時。左承旨洪國榮。假注書徐龍輔。記事官卜台鎭朴祐源。以次進伏訖。上曰。問郞單子持入。賤臣承命持入。上曰。參鞫諸臣牌去來催促。國榮曰。臣有區區所見。敢此仰達矣。若淵之疏。綢繆陰譎。顯帶營護之意。及其入侍之際。奏對辭語。殊極閃倏。護逆二字。實所難免。而第念鞫獄事面。至爲重大。若淵言雖凶包。顧其官則古所謂經幄之臣也。在聖朝渾厚之道。不可無參量於其間。況當聖上一初之政。凡係施措。尤宜審愼。殿下今春之擧。實出不得已之地。而卽位始初。又此設鞫。是豈聖朝之美事哉。伏願還寢親鞫之命焉。上曰。承宣何爲而發此言也。惟彼若淵。投呈凶疏。顯有營護之意。以爲嘗試之計。此而不嚴加究覈。方來之憂。將何以測乎。國榮曰。聖敎至此。臣不勝惶恐之至。第臣受國厚恩。豈可泯默而不言乎。朝家待玉堂之道。固宜自別。若淵之疏。雖甚凶包。方帶玉堂之職。則決不可遽然設鞫矣。書曰。欽哉欽哉。惟刑之恤哉。伏願殿下。深加裁度。還寢親鞫之命焉。上曰。承宣其止之。此輩之窩窟根柢。必也究得矣。國榮曰。古之人君。嚬笑猶愛。殿下豈不思所以欽恤之道乎。今臣此言。實出肝膈。伏願更加三思焉。上曰。初意則必欲嚴鞫得情。今聞所奏承宣。豈不爲予匡輔乎。命書傳敎曰。護逆亦逆。苟有王法。則若淵焉逭三尺。此等怪鬼之輩。敢售營護嘗試之計。卽命親鞫。乃所以嚴懲討而明義理也。今聞承旨之奏。若淵焉免護逆之律。而鞫獄事體。至爲重大。節目之間。無或有過中之歎耶。於是。予有覺悟者。特寢親鞫之命焉。若淵下本府。以待下敎。上曰。此輩之如是跳踉。全由於洪麟漢之尙不嚴處故也。不可不早卽處分矣。命書傳敎曰。洪麟漢尙置善地故。如若淵輩。視若尋常。敢爲營護。礪山府竄配罪人洪麟漢。古今島荐棘。上曰。侍衛軍兵。皆退出開陽門。仍留其外。各門皆下鑰。命退。承史以次退出。
정조 0년
丙申六月二十三日初更三點。上御廬次。推考房承旨入侍時。右副承旨林得浩。假注書徐龍輔。記事官卜台鎭朴祐源。以次進伏訖。命書傳敎曰。若淵令本府推鞫。以此問目擧行。命書若淵問目。上曰。該房承宣。持此問目。進於本府。俄者筵中。旣已盡問。今別無更問之端。嚴刑二次後。取招書入。命持入推案几。命得浩盛問目。堅封着銜。命退。承史以次退出。
정조 0년
丙申六月二十三日初更三點。上御廬次。左承旨入侍時。左承旨洪國榮。假注書柳孟養。記事官卜台鎭朴祐源。以次進伏訖。上曰。金文淳之必以尹若淵請擬玉堂。其心。予不可知也。國榮曰。豈有他意。適以政廳承旨。見吏議排望苟艱之狀。適以所思者言之而已。不必致疑者也。上曰。雖然。不可無罪。命書傳敎曰。政廳承旨之參涉政望。雖曰。無機關。有關後弊。右承旨金文淳罷職。上曰。政廳承旨雖甚不緊。若能據例。豈有廳從之事。今所處分非罪。不能先知也。吏曹參議李秉鼎遞差。出傳敎上曰。都承旨左副承旨入侍。出榻敎行都承旨徐浩修。左副承旨李商巖進前。命入若淵家搜探文書。命承旨考見。上曰。刑房承旨。持推案入侍。出榻敎命得浩讀推案。上曰。推鞫姑罷。出傳敎命退去。諸臣以次出。
정조 0년
行都承旨徐浩修坐。左承旨洪國榮藥院直。右承旨李商巖坐。左副承旨林得浩坐直。右副承旨鄭民始坐直。同副承旨未差。注書尹翊東病一員未差。假注書柳孟養仕徐龍輔仕直。事變假注書林錫喆仕。
정조 0년
林得浩啓曰。大司成閔百奮。禮曹參議李在簡。除拜後。過三日不爲出肅。依定式推考警責。仍卽牌招察任。何如。傳曰。允。
정조 0년
傳于林得浩曰。承旨金文淳罷職代。前望單子入之。
정조 0년
承旨前望單子入之。鄭民始落點。
정조 0년
傳于林得浩曰。新除承旨鄭民始。卽爲牌招察任。
정조 0년
傳于徐浩修曰。水閫之任。不可久曠。今日殿座前。皆令差出。
정조 0년
又傳于曰。時當極矣。老病摠管。勢難宿衛。副摠管金用謙改差。口傳備擬。
정조 0년
兵曹口傳政事。李世澤爲副摠管。
정조 0년
林得浩啓曰。吏曹判書李徽之。參判權噵再牌不進。推考傳旨。今方捧入。而開政命下之後。連違召命。極爲未安。所當更請牌招。而一日三牌。有傷事體。何以爲之。敢稟。傳曰。更爲牌招。
정조 0년
有政。吏批。判書李徽之進。參判權噵進。參議未差。右副承旨鄭民始進。宋德相爲吏曹參議。鄭元始爲修撰。朴宗德爲工曹判書。李秉鼎爲戶曹參議。蔡濟恭爲軍器提調。
정조 0년
兵批。判書蔡濟恭進。參判金載順病。參議柳薰病。參知柳焵入直進。右副承旨鄭民始進。啓曰。全羅左右水使。今當差出。擬望之人乏少。未準朔禁軍將竝擬。何如。傳曰。允。副司直李秉鼎尹在醇金翊休沈以上單付。南漢山城別將單徐赫修。李文德爲全羅左水使。李鼎炳爲右水使。南志博爲釜山僉使。崔德麟爲黔毛浦萬戶。
정조 0년
吏曹口傳政事。禁府都事宋繼相。典牲主簿李世聞相換。
정조 0년
大司憲李海重。大司諫李養鼎。應敎兪彦鎬。副應敎尹弘烈。掌令柳榮鎭。校理沈豊之朴天衡。副校理徐有防鄭宇淳。正言姜。修撰沈有鎭。副修撰李獻慶啓曰。請文女按律處斷。又啓曰。請厚謙快正王法。其母依律處斷。又啓曰。請付處罪人申晦。亟施遠竄之典。又啓曰。請古今島荐棘罪人洪麟漢。依律處斷。答三司合啓曰。不允。措辭見上
정조 0년
大司憲李海重。大司諫李養鼎。掌令柳榮鎭。正言姜啓曰。請聖國尙魯諸子亟施當律。答兩司合啓曰。不允。措辭見上
정조 0년
鄭民始。以義禁府言啓曰。全羅監司李普行狀啓。據刑曹粘目內。全羅左水使洪和輔。右水使崔景岳。移本府處之事。允下矣。洪和輔崔景岳等。俱在任所云。依例發遣府都事。交龜後拿來。何如。傳曰。允。
정조 0년
丙申六月二十四日辰時。上御廬次。左承旨入侍時。左承旨洪國榮。假注書徐龍輔。記事官卜台鎭朴祐源。以次進伏訖。上曰。承旨前望單子入之。賤臣承命持入。上落點。命讀李徽之疏賜批。命書傳敎曰。吏判批下。與參判。一體牌招開政。命退。承史以次退出。
정조 0년
丙申六月二十四日午時。上御廬次。兵房承旨推考房承旨同爲入侍時。行都承旨徐浩修。右副承旨林得浩。假注書徐龍輔。記事官卜台鎭朴祐源。以次進伏訖。上曰。昨日親鞫下敎之還寢。實緣左承宣所奏。而今則事端尤異於昨日。不可推鞫而止。命書傳敎曰。昨因承宣之奏。雖寢親鞫之敎。而更以思之。若淵之逆節。非比尋常。且於昨夜。見其文書。端緖之出。情節之顯。已無可言。今則事端。尤與昨日大異。豈可推鞫而止。若淵當親鞫。卽令該府擧行。上曰。此傳敎。該房承旨持出。斯速擧行。得浩承命退出。上曰。新除承旨牌去來催促。命書傳敎曰。親鞫處所。金商門爲之。日熱如此。禁軍只一番侍衛。而扈衛把守。置之。又命書傳敎曰。大臣禁堂兩司捕將。一竝命招。又命書傳敎曰。殿座時。承旨不可不備。左承旨卽爲牌招。又命書傳敎曰。承旨房仍。上曰。寶釰。以昨日寶劍仍。只雲劍望筒入之。出榻敎上曰。布帳外環圍軍兵。依例爲之。命退。承史以次退出。
정조 0년
丙申六月二十四日未時。上御廬次。右副承旨入侍時。右副承旨鄭民始。假注書徐龍輔。記事官卜台鎭朴祐源。以次進伏訖。命書傳敎曰。釜山僉使爲先改差。今日政差出。上曰。黔毛浦萬戶。亦令今日政差出。上曰。問郞單子持入。左承旨如入來入侍。賤臣承命而出。與左承旨洪國榮進伏。上曰。承宣昨請親鞫之命還寢。而更而思之。若淵之逆節。非比尋常。且況事端。尤與昨日有異。如此陰譎之類。決不可推鞫而止。俄命親鞫矣。國榮曰。臣昨以肝膈之言仰陳。而親鞫事面。至爲重大。雖有觸惱於聖衷者。決不可遽然設鞫。殿下何不深加參量乎。民始曰。左承旨所奏。實爲歎服。惟殿下。更加裁度焉。上曰。昨日之還寢。實緣承宣之奏。而今日則事端。尤非昨日之比。承宣所奏。雖如此。予意已定。決不可還寢矣。承宣出去。第令催促擧行。國榮曰。欽恤之政。卽是古聖攸訓。況當一初之政。欽恤之中。尤宜欽恤。伏願更加三思焉。上曰。思之已熟。今無更思之端。承宣止之。命退。承史以次退出。
정조 0년
丙申六月二十四日申時。上御廬次。藥房副提調持湯劑入侍時。副提調洪國榮。假注書柳孟養。記事官卜台鎭朴祐源。醫官慶絢。以次進伏訖。絢奉湯劑進前。上進御。國榮曰。刑獄不可不審愼者也。大抵生生之理。卽天道也。體天行討。不可輕易用法。訊囚之時。盡其哀敬之意。思其傅生之道。幸免殺不辜之失。則所謂人君之大德。今方大獄方張。加意勉勵焉。上曰。承旨此言。可謂有德之言。予之所可慮者。或殺不辜。心常憧憧。所陳若是懇至。可不留意。命退去。諸臣以次出。
정조 0년
丙申六月二十四日申時。上御金商門外。親鞫入侍時。領府事金相福。領議政金陽澤。左議政金尙喆。判府事李溵。右議政鄭存謙。判義禁蔡濟恭。同義禁沈墢李坤徐有隣。大司憲李海重。大司諫李養鼎。執義李一曾。掌令柳榮鎭。正言姜。問事郞廳副應敎尹弘烈。校理沈豊之。副校理徐有防鄭宇淳。修撰鄭元始。副司果李魯述李商進趙尙鎭。行都承旨徐浩修。左承旨洪國榮。右承旨李商巖。左副承旨林得浩。右副承旨鄭民始。同副承旨柳焵。假注書徐龍輔。事變假注書林錫喆。記事官卜台鎭朴祐源。以次侍立。上具平服。出資政門。乘輿詣金商門外。降輿殿座。時原任大臣進前。相福曰。日氣極熱。聖體。若何。上曰。一樣。相福曰。王大妃殿氣候。何如。上曰。一樣。相福曰。惠慶宮氣候。何如。上曰。一樣。命大臣就座。上曰。罪人上之。命有防書問目。罪人姓名及招辭。見事變注書日記取招至半。上入小次。上曰。左承旨何爲出去。浩修曰。謂以爲罪人所彈引義出去矣。上曰。何其太過。左承旨更爲入侍。賤臣承命而出還奏曰。左承旨以爲。私義惶悚。不敢入來云矣。上曰。此時豈可以區區小節。引義出去之時乎。更爲入侍。賤臣承命而出。與左承旨洪國榮進伏。上曰。何其過當。惟彼凶徒。必欲翦除予羽翼。使予孤危。而無所依恃。其窮凶情狀。明若觀火。此非今日始自知之者。豈可以渠輩脅持之言。作爲引義之端乎。國榮曰。彼輩之狼怒吹毒。莫非臣至今在朝之致。狼怒愈甚。毒螫滋長。畢竟禍胎。以致國家之騷擾。如臣無狀。早卽退斥然後。彼輩之怨毒。可以小解。國家之騷擾。可以小定。伏願斥退如臣之無狀者。上曰。承宣何爲而發此言也。承宣若去。予何所羽翼乎。彼輩之凶謀詭計。必欲使予孤危故。吐此叵測之言。以爲動搖羽翼之計。使承宣如是不安者。實由寡躬而然。爲今日之道。固當益相牢守。以期奠安。豈可以些少節目。不顧大義耶。上出小次。殿座。命時原任大臣進前。上曰。予若不諭。卿等亦何以知之。惟彼凶徒。實有根柢。究厥兆朕。始予潛德之時。言念當時孤危之狀尙覺毛骨之竦然。自予在儲之時。若浼之性大過。戚里近習。未嘗假借故。異志不逞之徒。惟是怏怏。左右潛伺。日夜陰探。必欲翦除儲君之羽翼。眩惑儲君之心志。自夫近侍僕御。以至掖庭賤隷。莫非此輩之腹心爪牙。儲君之一語默一言動。無不聞之。無不知之。把持牢籠。威脅恐動。罔有紀極。當此之時。其孤危岌嶪之狀。可謂汲汲乎殆哉。戚里近習。旣皆如此。左右前後。又無可恃。幸賴左承宣之自宮僚時。竭心保護。得至今日。莫非左承宣之功。日夜相須而依恃者。惟是左承宣一人而已。以故不逞之徒。狼怒愈痼。怨憾轉深。排布醞釀。綢繆和應。凡係戕害此人者。乃是翦除羽翼之計。其氣焰之危怖。機密之陰慘。到今思之。不覺心膽之俱冷。當是時也。予之不得解衣而寢者。不知其幾許月矣。景色之危懍。事機之急迫。不得已令宮僚。捨予避禍。觀於此敎。可以知當時之事矣。逮至昨冬。先大王有所下敎於宮中者。則渠輩於此。無辭沮遏。甚至於或謂之御將執手。或謂之與書金尙默。似此等說。內外煽動。左右恐喝。至於麟漢。三不必知之說。揮手止之之擧而極矣。此可謂之有臣節乎。無臣節乎。至於重臣徐命善之疏一出。而渠輩之凶謀陰計。打破無餘。則怨心愈痼。用計愈急。喚出妖雲。以爲翻覆之圖。以爲春間痰候少差之時。密奏雲書。則臨門之擧。可以唾掌而待。又以爲雲書中溫室樹査問。則可以一綱打盡矣。又以爲宮僚翦除。則徐命善輩。如摧枯拉杇。至於臘月二十二日。內以盛饌進之。外以妖雲急書投之。至欲朝呈雲書。暮售凶計。如非先大王止慈之天。日月之明。何以得有今日。思之骨竦。言之髮豎。當日之千緖萬端。誠不忍更提。亦不欲盡說。而所謂戚里。無非角立國家。讎視君父。則到今卽祚之後。孤危岌嶪之狀。尤非在儲時比。自在春宮。以至今日。左右近侍。惟是左承宣一介臣。則渠輩必欲除去而乃已。釀成若淵之疏。以爲嘗試之計。此其端緖甚微。根本甚大者也。予若不諭卿等。亦無以知之故。略擧其萬一。而此外。又有未盡諭者。誠不欲更提故也。相福曰。今承下敎。不勝毛骨之竦然。如非聖敎。臣等何以知之。陽澤曰。今此聖敎。曉然洞諭。臣等知其所不知。不覺心寒而膽悼。亂臣賊子。何代無之。而排布經營。如是窮凶者。未之前聞矣。尙喆曰。今聞聖敎。凶逆之根柢本末。始得知之。實是亘萬古所無之逆矣。溵曰。如非聖敎。在廷諸臣。孰有知者乎。今則窩窟根柢。略得聞之。不覺毛骨之竦然。存謙曰。今聞聖敎。益知其所不知者。不勝懍然之至矣。上曰。大臣就座。益加究覈。得其端末。可也。上乘輿還小次。藥院上曰。藥房三提調。持湯劑入侍。藥房都提調鄭存謙。提調徐命善。副提調洪國榮進伏。存謙曰。日氣極熱。終日勞動。聖體。若何。上曰。一樣。醫官慶絢進湯劑。上進御。命退。諸臣以次退出。
정조 0년
行都承旨徐浩修坐。左承旨洪國榮藥院直。右承旨李商巖坐。左副承旨林得浩坐。右副承旨鄭民始坐直。同副承旨柳焵坐直。注書尹翊東病一員未差。假注書柳孟養仕直徐龍輔仕。事變假注書林錫喆仕。
정조 0년
吏曹口傳政事。李在協爲兵曹參判。
정조 0년
傳于林得浩曰。同義禁徐有隣。爲先改差。口傳差出。
정조 0년
吏曹口傳政事。鄭一祥爲同義禁。
정조 0년
林得浩啓曰。三司諸臣。有稟達事。來詣請對矣。傳曰。入侍。
정조 0년
吏曹口傳政事。洪檍爲兵曹參知。
정조 0년
吏曹口傳政事。兵曹參議洪檍。參知柳薰。
정조 0년
林得浩。以兵曹言啓曰。今日。乃是七月上番騎兵點考日次。而親臨推鞫相値。以無故日退行之意。敢啓。傳曰。知道。
정조 0년
鄭民始。以義禁府言啓曰。前大司憲李海重。爲先竄配事。命下矣。李海重咸鏡道端川府竄配。而以傳敎內辭意。具罪目。依例發遣府書吏。押送配所。何如。傳曰。允。
정조 0년
林得浩。以兵曹言啓曰。依下敎。侍衛禁軍及羅卒等處。密水分饋之意。敢啓。傳曰。知道。
정조 0년
判府事韓翼謩箚曰。伏以昨今蒸熱。挽近所無。而我殿下親臨鞫囚。經夜帳殿。聖體不瑕勞損。下情只切焦慮。噫新化淸明。萬姓拭目。而惟彼失志不逞之徒。自干天誅。情節狼藉。臣民駭痛。曷有其極。臣旣忝名大官。理宜隨諸臣後。以劾懲討之誠。而賤疾適苦。諸症危惡。欲起還仆。竟未趨詣。愧古人輿疾之義。生不如死。玆敢堇構短箚。仰瀆崇嚴。伏乞亟降威譴。以勵臣分焉。答曰。省箚具悉卿懇。予之終始曲保於卿。爲卿老也。今則卿之處義。與前大異。卿須諒之。仍傳曰。時任大臣。有司錄傳諭之例。此批答。使樞郞傳諭。
정조 0년
丙申六月二十五日三更五點。上御廬次。左承旨入侍時。左承旨洪國榮。假注書柳孟養。記事官卜台鎭朴祐源。以次進伏訖。上曰。藥房提調。持淸暑六和湯入侍。出傳敎提調徐命善。奉湯劑進前。上進御。命善曰。勞動之餘。氣候。若何。上曰。一樣矣。上曰。內巡申飭。出傳敎命退去。諸臣以次出。
정조 0년
行都承旨徐浩修坐。左承旨洪國榮藥院直。右承旨李商巖坐。左副承旨林得浩坐。右副承旨鄭民始坐直。同副承旨柳焵坐直。注書一員未差尹翊東病。假注書柳孟養仕徐龍輔仕直。事變假注書林錫喆仕。
정조 0년
傳于林得浩曰。時原任大臣。待下批。卽爲命招。同參鞫坐。
정조 0년
傳于柳焵曰。前右議政鄭存謙。復拜右議政。
정조 0년
林得浩。以吏批言啓曰。前領府事金相福。前領議政金陽澤。前左議政金尙喆。前判府事李溵。給牒敍用事。命下矣。當爲置處。而本曹無相當窠。依例送西之意。敢啓。傳曰。知道。
정조 0년
又以兵批言啓曰。前領府事金相福。前領議政金陽澤。前左議政金尙喆。前判府事李溵。敍用送西事。命下矣。依例從座目。金相福領樞下批。金陽澤金尙喆判中樞下批。李溵加設判中樞下批之意。敢啓。傳曰。知道。
정조 0년
有政。吏批。判書李徽之進。參判權噵進。參議宋德相在外。同副承旨柳焵進。右議政鄭存謙拜相事承傳。以李宜哲爲禮曹參判。
정조 0년
兵批。判書蔡濟恭進。參判李在協病。參議柳薰入直進。參知李養鼎病。同副承旨柳焵進。領府事金相福。判府事金陽澤金尙喆李溵。副司直洪檍。以上單付。
정조 0년
同日再政。以鄭存謙爲內醫院提調。金相福爲奉常提調。金尙喆爲司饔提調。金相福爲社稷提調。金尙喆爲軍器提調。金陽澤爲宗廟提調。金尙喆爲都監提調。李溵爲軍資提調。金陽澤爲司譯提調。鄭存謙爲禁衛提調。鄭存謙爲司僕提調。鄭存謙爲追崇上謚封陵封園都監提調摠護使。
정조 0년
徐浩修。以兵曹言啓曰。依下敎。侍衛禁軍及羅卒等處。蜜水分饋之意。敢啓。傳曰。知道。
정조 0년
洪國榮。以內醫院官員。以提調副提調言啓曰。內醫李鼎福李東郁議藥同參。鄭忠周術業不精。行身不謹。不可置之於醫官之列。汰去。何如。傳曰。允。
정조 0년
又以禁衛營言啓曰。來九月當九番右部中司屬。全羅道五哨軍兵。來八月二十五日京中逢點。依例準二朔立番之意。本監兵使處。預爲知委。何如。傳曰。知道。
정조 0년
徐浩修。以禁衛營言啓曰。依下敎。環衛軍兵。以他軍兵替代之意。敢啓。傳曰。知道。
정조 0년
又以禁衛營啓曰。來七月當九番右部左司屬。全羅道五哨軍兵逢點實數。六百五十二名。已爲點閱整齊。來七月初一日。與內外各處入直軍兵。依例替代後。舊軍放送之意。敢啓。傳曰。知道。
정조 0년
又以御營廳言啓曰。來七月八月兩朔應立右部後司屬。江原道五哨軍兵六百七十名。已爲逢點整齊矣。七月初一日。與右司軍兵替代後。舊軍放送之意。敢啓。傳曰。知道。
정조 0년
又以御營廳言啓曰。本廳來九月十月兩朔應立後部前司屬。江原道二哨。京畿左道三哨。合五哨軍兵。八月二十五日。京中逢點。九月初一日。與右部後司軍兵。當爲替代立番。趁期調送事。兩道監司處。依前知會之意。敢啓。傳曰。知道。
정조 0년
傳于柳焵曰。雨勢如此。親鞫姑罷。待明朝擧行。
정조 0년
備忘記。傳于柳焵曰。方帶劇務。兼帶判義禁之任許遞。行司直朴宗德除授禁堂中。老病人及本職宿衛人。亦爲許遞。
정조 0년
傳于洪國榮曰。參上宣傳官有闕。都摠府郞廳中擇擬。郞爲口傳以入。
정조 0년
傳于柳焵曰。騎馬二匹立之。
정조 0년
兵批口傳政事。以安橚爲宣傳官。
정조 0년
備忘記。傳于柳焵曰。長番內官金壽民。承傳色差下。政院知悉。
정조 0년
行工曹判書臣朴宗德。行司直李昌壽。行禮曹判書徐命善。左參贊黃景源。行司直金漢耆。吏曹判書李徽之。刑曹判書李溎。吏曹參判權噵。同敦寧李得宗。行副司直鄭一祥朴道源成天柱洪梓金光國李𡊠。大司成閔百奮。寧邊府使金熤。開城留守徐有慶。同義禁沈墢。兵曹參判李在協。敦寧都正金相戊。副司直沈觀之。前參議洪檍。僉知中樞府事李宜老。行副司直朴取源朴宗岳南玄老。楚山府使洪檢。兵曹參知李養鼎。工曹參議徐逈修。吏曹佐郞李秉模。副司果宋煥億。兵曹正郞申大年。咸平縣監宋煥喆。前獻納宋文輅。前正郞洪文海等疏曰。伏以。噫嘻。痛矣。亂臣賊子。何代無之。而亦豈有若麟漢者哉。凶濫之性。貫盈之惡。已悉於前後致討之辭。今不必更爲煩複。而惟彼平生伎倆。乃是患得患失也。畢竟禍心。乃是不奪不厭也。攀援邪逕。冒據重任。兠攬權勢。布植私黨。先大王閱朔靜攝。百僚焦憂。而麟漢則暗喜。其乘時恣臆。我殿下養德儲宮。萬姓延頸。而麟漢則深忌其聰明有臨。至於昨冬國勢之凜綴。言可流涕。宮闈之間。大策已決。渠以戚畹之臣。位在三事之列。豈或不知而佯若不聞。及其先大王至誠懇惻之敎。可以感動臣隣。而敢以三不必知之說。容易發口。肆然沮遏。末乃挾逆謙之凶熖。倡妖雲之凶疏。以爲疑亂煽動於授受光明之際。天下之逆。從古何限。而其忌嫉貳極之英明。危撓宗社之大計。如麟漢之所作爲者。求之往牒。實所罕聞。而尙且假息於覆載之間。近地薄竄。適足以長其怨狠之心。噫嘻。天下。寧有是哉。於是而部落徒黨之失志快快者。寔繁其徒。自成窠窟。偶語群聚。惟思初政之誹訕。仰視俯畫。必欲宗國之殄覆始也。屋下之囁呫。終焉紙上之噴薄。主於若淵妖疏而極矣。其疏語筵奏。雖未得其詳。而乃於三司聲討之日。敢以國邊人三字。隱然推奬。是則妖雲之所未敢道。而聖敎所謂換頭易面者。實覻得鬼蜮之情節。其餘凶邪之次第就捕。未及究勘者。要皆麟漢圈押中物。噫。彼麟漢。逆節昭著。大勢旣傾。而得其死力。乃能如此。則吁亦可怕也已。春秋之法。先治黨與者。益可見元惡之不可不誅也。今若泥看春秋之語。縱其元惡。而不思所以治之。則是則失春秋之旨。而非王者五刑五用之義也。今日之元惡。卽一麟漢。而殿下尙今容貸。不施嘗律。則安得無若淵怪鬼之輩。繼妖雲而鼓吻吐舌。以亂我殿下淸明之治也哉。乃若厚謙。亦一天生劇賊。而與麟漢。一而二二而一。爲厚謙腹心者。本非別人於麟漢也。爲麟漢右袒者。亦非別人於厚謙也。則使厚謙。至今偃息於地上者。顧何以熄亂逆而靖世道哉。臣等俱以世祿之裔。厚蒙先朝之恩。目見妖孽未熄。王章莫伸。竊不勝憂憤之忱。敢此相率。來詣闕下。沫血而痛陳之。伏乞聖明。廓揮乾斷。亟誅兩賊。使宗社奠安。亂逆知懼焉。臣等無任屛營祈懇之至。謹昧死以聞。答曰。省卿等之疏。所請具悉。
정조 0년
丙申六月二十六日卯時。上御金商門外。親鞫入侍時。判義禁蔡濟恭。同義禁沈墢李𡊠沈頤之。大司憲金載順。行大司諫沈履之。執義李一曾。掌令柳榮鎭。正言姜。問事郞廳副應敎尹弘烈。校理沈豊之。吏曹佐郞李秉模。副校理鄭宇淳。修撰鄭元始。副司果李魯述李商進趙尙鎭。行都承旨徐浩修。左承旨洪國榮。右承旨李商巖。左副承旨林得浩。右副承旨鄭民始。同副承旨柳焵。假注書徐龍輔。事變假注書林錫喆。記事官卜台鎭朴祐源。以次侍立。上具平服。出資政門。乘輿詣延和門外。降輿殿座。上曰。罪人上之。命書問目。罪人姓名及招辭。見事變注書日記命書傳敎曰。逆獄方張。按獄無大臣。昨日擧措。雖甚失着。豈有緩忽之理。時原任大臣。竝給牒敍用。政官牌招開政。取招至半。商巖退出。上曰。右承旨何爲出去。浩修曰。謂以罪人所彈。出去矣。上曰。太過矣。凶逆雜亂之說。何足引義。還爲入侍。商巖進伏。上入小次。命書傳敎曰。宣傳官尹範敍。以尹若淵强近之親。文書搜探。命下之後。諱其親誼。晏然奉命。文書中。雖或有拔匿者。何以知也。極爲寒心。爲先汰去。載順履之一曾弘烈榮鎭豊之宇淳元始獻慶所懷。謂文女按律處斷宜矣。措辭見上上曰。其所不允。予意有待矣。又所懷。謂厚謙快正王法。其母依律處斷。宜矣。措辭見上上曰。不允。又所懷。謂付處罪人申晦。亟施遠竄之典。宜矣。措辭見上上曰。不允。又所懷。荐棘罪人洪麟漢之罪。可勝誅哉。本以濫猾之性。濟以凶譎之行。謟事厚賊。敢懷叵測之心。沮戲聽政顯有爭抗之意。罪惡貫盈。昭布國人之耳目者。已悉於前後合辭之中。而安置之啓。久未蒙允。當請之律。至今稽遲。神人之憤。去而益激。乃者若淵之疏。與妖雲。前後照應。腸肚相連。營護麟漢。語意陰譎。噫嘻。麟漢之逆節。實有浮於辛壬之耇輝。而今尤彰著無餘矣。元惡尙未伏法。黨與猶爲鴟張。世道之憂。庸有極哉。海島荐棘之命。竊仰嚴懲討之聖意。而三尺旣重。王章至嚴。未施當律。則猶爲失刑。臣等謂古今島荐棘罪人洪麟漢。依律處斷。宜矣。上曰。不允。又所懷。昨冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。罔念國勢之岌嶪。不體上敎之懇惻。徒事𦇯縫。不卽奉承。使宗國大計。幾致難言之境。罪負至重。不可容貸。薄勘未幾。爵秩如故。物情駭惋。久而未已。而至於今日。公議轉激。削黜之罰。不足以少贖其罪。臣等謂門黜罪人韓翼謩。中道付處宜矣。上曰。昨日以其老之批。可見予意之寬恕於韓翼謩。何必深誅。不允。載順履之一曾榮鎭所懷。謂聖國尙魯諸子。亟施當律。宜矣。措辭見上上曰。不允。又所懷。謂巨濟府荐棘罪人尹養厚。亟令王府。拿鞫嚴問。快正王法。宜矣。措辭見上上曰。不允。以上出擧條焵進前曰。俄者罪人拿入之際。當該都事。不能審察。誤以他罪人拿入。其在重鞫體之道。不可尋常處之。本院請推之外。無他可施之罰。何以爲之乎。上曰。爲先從重推考。出擧條命書傳敎曰。親鞫姑罷。待明朝擧行。上乘輿還內。諸臣以次退出。
정조 0년
丙申六月二十六日辰時。上御廬次。藥房副提調入侍時。副提調洪國榮。假注書柳孟養。記事官卜台鎭朴祐源。以次進伏訖。國榮曰。連日勞動。聖體。若何。上曰。一樣矣。國榮曰。寢睡。何如。上曰。今夜則善寢矣。命讀朴宗德上疏訖。賜批。命退去。諸臣以次出。
정조 0년
丙申六月二十六日酉時。上御廬次。藥房入侍時。左承旨洪國榮。假注書徐龍輔。記事官卜台鎭朴祐源。醫官慶絢。以次進伏訖。絢進湯劑。上進御。上曰。明日卽是藥房日次乎。國榮曰。然矣。上曰。明日日次問安勿爲。出榻敎國榮曰。王大妃殿湯劑。何以爲之乎。上曰。六和湯五貼。更爲製入。出榻敎命國榮。讀政望。命書傳敎曰。判府事金陽澤金尙喆李溵爲扈衛大將。命退。承史以次退出。
정조 0년
行都承旨徐浩修坐。左承旨洪國榮藥院直。右承旨李商巖坐。左副承旨林得浩坐。右副承旨鄭民始坐直。同副承旨柳焵坐直。注書尹翊東病一員未差。假注書柳孟養仕直。徐龍輔仕。事變假注書林錫喆仕。
정조 0년
備忘記。趙㻐金載順爲同義禁。卽爲牌招。帳前謝恩。
정조 0년
兵曹口傳政事。以白東毅爲慶尙左水使。以柳孝源爲都摠都事。
정조 0년
吏曹口傳政事。以鄭好仁爲兵曹參判。李潤元爲禁府都事。沈履之爲同義禁。
정조 0년
兵曹口傳政事。副司直單沈頤之。
정조 0년
有政。吏批。判書李徽之進。參判權噵式暇。參議宋德相在外。同副承旨柳焵進。以申應顯爲司諫。朴天衡爲獻納。沈有鎭爲持平。金履厚爲持平。具善復爲訓鍊提調。具善復爲禁衛提調。具善復爲御榮提調。權噵爲司䆃提調。
정조 0년
兵批。行判書具善復進。參判未差。參議柳薰病。參知李養鼎入直進。同副承旨柳焵進。以李長爀爲羽林將。李漸運爲五衛將。金魯直爲武兼。金復元爲文兼。田光濂爲五衛將。副護軍單李在學。副司直單李儒慶李濟萬。
정조 0년
傳于洪國榮曰。楊州牧使交河郡守改差。刑曹參判一體改差。今日內。口傳擬入。秋曹三堂。其令明日帳前入侍。
정조 0년
吏曹口傳政事。以尹得養爲刑曹參判。李普觀爲楊州牧使。李敏輔爲交河郡守。
정조 0년
鄭民始。以義禁府言啓曰。今此親鞫時。本府都事。不可不備員。都事申光復汰去之代。令該曹。口傳差出。何如。傳曰。允。
정조 0년
鄭民始。以兵曹言啓曰。依下敎。侍衛禁軍及羅卒等處。蜜水分饙之意。敢啓。傳曰。知道。
정조 0년
鄭民始。以訓鍊都監言啓曰。依下敎。挾輦軍御前前排及環衛將校軍兵等處。蜜水解渴之意。敢啓。傳曰。知道。
정조 0년
又以兵曹言啓曰。依傳敎。罪人徐廷碩宋興大魯興瑞柳昌潤全世起李景新李宜和金斗瑞等八名。出付秋曹之意。敢啓。傳曰。知道。
정조 0년
又以兵曹言啓曰。依傳敎。罪人金德建曺興道金德福等三名。出付秋曹之意。敢啓。傳曰。知道。
정조 0년
又以兵曹言啓曰。依傳敎。罪人劉聖任羅昌謙朴有春李志賢朴重郁姜福起柳時燁全龍瑞全弘喆金泰彬蔡德弘蔡應福金禹鼎等十三名。出付秋曹之意。敢啓。傳曰。知道。
정조 0년
又以兵曹言啓曰。依傳敎。罪人李泰光。出付秋曹之意。敢啓。傳曰。知道。
정조 0년
又以兵曹言啓曰。依傳敎。罪人崔泰柱曺興瑞等二名。出付秋曹之意。敢啓。傳曰。知道。
정조 0년
又以刑曹言啓曰。兵曹捉送內弓房庫直李泰光。飯監曺興瑞崔泰柱曺興道。燈燭色李德興。別司饔金德福。茶色金德建等。依傳敎。一倂着枷嚴囚之意。敢啓。傳曰。知道。
정조 0년
又以刑曹。言啓曰。兵曹捉送別監劉聖任羅昌謙朴有春李志賢朴重郁姜福起柳時燁金泰彬全龍瑞全弘喆蔡德弘蔡應福金禹鼎等。依傳敎。一倂着枷嚴囚之意。敢啓。傳曰。知道。
정조 0년
又以刑曹言啓曰。兵曹捉送司鑰徐廷碩。別監李景新金斗瑞全世起。燈燭色李宜夏。內弓房庫直魯興瑞。內弓人宋興大。庫城上柳昌潤等。依傳敎。一倂着枷嚴囚之意。敢啓。傳曰。知道。
정조 0년
仁陽君李景祜等疏曰。伏以麟漢之罪。可勝誅哉。貫盈之罪惡。已悉於三司致討之章。而狼藉之情節。昭著於若淵營護之語。亂臣賊子。何代無之。而豈有若麟漢之窮凶極惡。尙逭王章者哉。噫身忝戚畹之屬。位至三事之列。地處。何如。受恩。何如。而陰懷禍心。沮戲大計。乘國勢之凜綴。欲肆其胸臆。憚殿下之英明。力遏於代聽。先大王至誠惻怛之敎。足以泣臣人而感豚魚。渠乃佯若不知。敢發三不必知之說。其心所在。路人所知。倘非重臣徐命善之一疏。則從事之憂。有不可言。何幸天心默佑。离明代照。邦基有盤泰之安。臣民騰延頸之頌。敢挾逆謙之凶熖。粧出妖雲之凶疏。乃爲疑亂授受之際。潛售煽動人心之計。古今天下。如有如許凶逆。而尙容假息於覆載之間。使亂賊。無所懲畏。部落潛自糾結。以致今番諸鞫囚之爛漫綢繆。公肆怨誹之語。敢懷扶護之意。噫嘻痛矣。其勢焰之薰灼。根蒂之盤據。於此益復彰露。若不亟加天誅。明示典刑。則窩窟未破。滋蔓難圖。至若厚賊。卽與麟漢。腸肚相連。一而二。二而一者也。凶謀逆節。旣與麟漢。表裏和應。則尙今偃息於地上者。實爲國家之深憂。到今懲討之日。其何一刻寬貸。而不洩一國臣民之憤哉。臣等竊不勝沐浴之忱。齊詣闕下。相率呼龥。伏乞聖明。廓揮乾斷。亟正兩賊之罪。使王法伸而亂賊懼焉。臣等無任激切憤慨之至。謹昧死以聞。仁陽君李景祜。戶曹判書鄭弘淳。行司直具允鈺具善復韓師直李翼元。前判書李福源。知敦寧金孝大。行副司直尹東晢李聖圭申益彬。漢城左尹尹得養。前參判金相翊。行副司直鄭昌聖魚錫定趙德成李徽中。漢城右尹金魯鎭。行副司直嚴璹鄭好仁李光瀷宋文載李柱國沈熙之。行副護軍張志恒。行副司直徐有隣任希曾趙㻐。行副護軍李漢膺。行副司直趙時俊。刑曹參判金用謙。同知李世澤。兵曹參議柳薰。副司直金尙默鄭象仁鄭景仁李東遇申尙權李世奭鄭述祚李文源李得臣李世孝宋鍈申景濬宋翼彦任瑎李商建李有喆林鼎遠蔡弘履李邦榮李東馨李萬育洪相纘趙姜趾煥鄭晩淳。禮曹參議李在簡。刑曹參議李普觀。副司直李命植沈鑧李正吾呂善應柳成模宋載經趙瑗徐有元金光默金基大。北靑府使洪九瑞。副司直洪錀。水原府使申大升。副司直李敬玉金漢老閔恒烈李勉修李壽鳳徐晦修崔台衡金頤柱金普淳。同敦寧李瀁。行副司直朴師亨鄭光忠任希敎具壽國朴師海蔡緯夏朴師訥姜世晃黃榦。固城縣令洪相聖。副司果洪鳴漢李謙彬趙尙鎭尹行修。前校理朴在源。務安縣監尹行晉。前佐郞李敬一。吏曹佐郞李敬養。副司果李福徽。前執義金樂洙。前司諫兪彦脩。前都事李顯模。前獻納李枰。前修撰尹東晩。副司果金翊休。前正言宋樂姜彝福姜彝正。前持平尹尙東。前都事尹得孚。前司諫李行源。典籍李益運。答曰。又省卿等之疏。更悉卿等之請。
정조 0년
司諫李在學。持平李濟萬。獻納李儒慶等疏曰。伏以臣等之區區情勢。豈可以見職論哉。請罷之啓。發於僚臺。雖荷聖度包容。罰止問備。而以臺官而被論於同臺。則揆以體例。便屬已遞。去就一節。更無可論。方當親臨帳殿。鎭日訊囚之時。職在言責者。莫不竭蹶趨參。而臣等則廉防至嚴。進身無路。不得隨諸臣後。以效懲討之義。臣分都虧。嚴譴是俟。伏乞聖明。亟降威罰。以存臺體焉。臣等固不敢以言官自居。而至於元惡大憝。人得以誅之者。則秉彝所同。安得不沬血齊聲。仰請明命乎。惟被麟漢之罪。臣等已悉陳之矣。殿下已俯燭之矣。今不必更事架疊。而昨冬國勢之凜綴。人情之危疑。到今思之。尙不覺心寒而膽掉。蓋其凶譎素性。專爲植私黨之計。夤緣邪逕。兼以患得失之心。身居戚畹。位在三事。乃敢倡出凶說。疑亂於授受之際。締結逆謙。沮戲於代聽之日。噫。亂賊何代無之。而豈有如麟漢之窮凶極惡者哉。惟其盤據旣深。窩窟未破。去位之時。做出妖惡之翔雲。被譎之後。又得凶悖之若淵。前唱後應。一串貫來。若淵之疏語筵奏。臣等未得其詳。而因山後之說。已著其凶慘之情。國邊人之語。益見其營護跡。聖敎中。與翔雲換頭易面者。覻得其眞箇情狀矣。鋤草而亂根不除。則旁孽復生。遏流而濁源未渫。則橫波難禁。此必然之理也。若使麟漢。一向假息於覆載之間。則將不知幾箇若淵。復事跳浪。豈不可懼哉。程子曰。堯擧舜而禪之位。則四凶者懷憤怨不平之心。而顯其惡。故舜誅之。今我殿下授受之光明。實合於堯舜。麟漢負犯之至重。有浮於四凶。則殿下豈不以舜之所以誅四凶者。誅麟漢也哉。至若厚謙之凶肚逆腸。實與麟漢。相爲表裏。如翔雲若淵輩之爲麟漢爪牙者。莫非厚謙範圍中出來也。苟使麟漢厚謙早伏王章。則如彼鬼蜮之徒。安得以逞其惡而肆其凶哉。隱憂尤切於方來。公議益激於今日。臣等雖束帶之勢。不勝憂憤之忱。玆敢齊會闕下。以疏替陳。伏乞殿下。快揮乾斷。明正典刑。使亂逆知所懼焉。臣等無任激切冀懇之至。謹昧死以聞。答曰。省疏具悉。予意有在矣。
정조 0년
知事沈瑴。行副司直黃晙。同知洪晟李世澤。行副司直金朝潤李光瀷。兵曹參議柳薰。行副司直李世奭。副司直李東遇蔡弘履李世孝李萬育金蓍耇李邦榮。副司果吳大益兪柱沈洪周萬姜忱趙思忠金晩耇權以綱洪宗藎。都事金敍九。前正郞權師彦申匡堯李正薰趙武範趙時謙韓鼎運。刑曹正郞韓㵛。佐郞李秀夏。社稷令睦祖洙。前佐郞趙貞相睦萬中兪漢人。前縣令韓德厚。前都事權偀。前典籍崔烜申史澳。副司果成鼎鎭。權知副正字李宗燮柳河源柳誨權心彦鄭𣲚李錫夏權埛李福潤李祉永洪時溥崔顯重權儐李星俊等疏曰。伏以居諸迅邁。因山隔月。伏惟孝思。益切皇皇。臣等實不勝號泣崩迫之至。仍伏念君臣之義。無所逃於天壤之間。於此而有所干犯。則人得以誅之。故春秋之義。將則必誅。將猶誅之。況逆節之昭著彰露。國人皆曰可殺者乎。噫嘻。麟漢之罪。可勝誅哉。昨冬之事。臣等欲言。則恐殿下增掩抑之懷。欲不言。則亂逆源頭無以擘破。玆不得不沬血流涕而陳之。方其時也。國勢危如綴旒。民心無所維繫。惟我大行大王。以堯舜之聖心。念宗社之大計。代聽分勞之敎。屢下於靜攝之中。光明如日月。至誠貫金石。丁寧惻怛。有足以孚神人而感豚魚。凡在北面之列者。固當奉承贊揚之不暇。而噫。彼麟漢。身居戚畹。位都三事。以人理言之。則其所以協贊對揚者。宜有倍於他人。而乃敢潛懷逆圖。百計阻搪。必欲沮敗而後已。噫嘻。此其心。不難知矣。我殿下。毓德春邸。离日重明。魑魅有莫逃之懼。梟獍失逞惡之圖。麟漢以其肺腑之故。深知貳極之英明。爲其徒黨。則憂窩窟之打破。自謀身家。則慮胸臆之莫售。不但無愛戴之誠。乃反蓄忌嫉之心。以至於授受之際。有此犯分蔑倫之擧。正所謂司馬昭之心。路人所知。至若厚謙之危逼儲宮。沮戲聽政。覆載所難容之罪。三司之啓。百僚之籲。旣已悉於無餘。臣等不必更事臚列。而麟漢之恣行悖臆。無所顧忌者。以其爲厚謙之腹心。恃厚謙之權勢也。內外交煽。後唱先喁。一而二。二而一者。而只緣聖批靳允。天討未行。使此兩賊。尙爾假息於天日之下。故黨與無所懲畏。凶邪得以闖發。翔雲倡之於前。若淵繼之於後。以至今番逆獄而極矣。一日二日。王章未擧。則安知滋蔓之憂。不由於鋤草而不祛根也耶。臣等義重沐浴。志切忠憤。相率齊籲於嚴廬之下。伏乞聖明。廓揮乾斷。快降明命。將此兩賊。亟正王法。以洩神人之憤。以杜亂逆之源。千萬幸甚。臣等無任屛營祈懇之至。謹昧死以聞。答曰。省疏具悉。靳允。予意有在矣。
정조 0년
丙申六月二十七日卯時。上御金商門外。親鞫入侍時。領府事金相福。領議政金陽澤。左議政金尙喆。判府事李溵。右議政鄭存謙。判義禁蔡濟恭。同義禁沈墢李𡊠沈頤之。大司憲金載順。行大司諫沈履之。執義李一曾。掌令柳榮鎭。正言姜。問事郞廳副應敎尹弘烈。校理沈豐之。吏曹佐郞李秉模。副校理鄭宇淳。修撰鄭元始。副司果李魯述李商進趙尙鎭。行都承旨徐浩修。左承旨洪國榮。右承旨李商巖。左副承旨林得浩。右副承旨鄭民始。同副承旨柳焵。假注書徐龍輔。事變假注書林錫喆。記事官卜台鎭朴祐源。以次侍立。上具平服。出資政門乘輿。詣金商門外。降輿殿座。大臣進前。相福曰。連日勞動。聖體。若何。上曰。一樣。相福曰。王大妃殿氣候。何如。上曰。一樣。相福曰。惠慶宮氣候。何如。上曰。一樣。存謙曰。商輅何等劇賊。而其所捉書札中。凶言悖說。帳殿親問之下。渠旣一一自服。而當律未施。遽至徑斃。獄體虧損。輿情愈憤。臣謂當該守幕都事及當該堂上。不可無罪矣。上曰。當該金吾堂上。一竝罷職。當該都事汰去。出榻敎濟恭墢𡊠退出。上曰。都事誰也。焵曰。申光復云矣。上曰。前排入之。當該都事申光復拿入。宣傳官承命拿入。上曰。汝以守幕都事。罪人之一動一靜。固當各別審察。何不於未斃之前。病急之時。趁卽告達。光復奏曰。非但此罪人。其他罪人。下幕之後。輒皆氣息奄奄。有若不愈時刻者然。若欲以病急告達。則恐涉煩瀆。趑趄未卽。不意頃刻之間。以致徑斃矣。上曰。旣已汰去。申光復拿出。上曰。金吾堂上有闕。代口傳差出。兵曹判書前望單子入之。出榻敎商巖進望筒。上落點。命書傳敎曰。法官例不當兼任。同義禁金載順。本職許遞。前參判金相翊敍用。大司憲除授。卽爲牌招。帳殿謝恩。又命書傳敎曰。新除授兵曹判書。待下批。卽爲牌招。傳授命召。又命書傳敎曰。莫重鞫座。兩司不備。有情勢。兩司一竝改差。政官牌招開政。又命書傳敎曰。旣已下敎。武兼柳孝源。今日都摠都事備擬。上曰。新除授兩司諸臣。待下批牌招察任。出榻敎判義禁朴宗德。同義禁金載順趙㻐追入。上曰。新除水原府使。今日辭朝。出榻敎上曰。左右捕將入侍。賤臣承命而出。與左邊捕盜大將李柱國。右邊捕盜大將李漢膺進伏。上曰。今日罪人下幕之後。令捕校探其情狀。善爲機察。可也。柱國漢膺退出。上曰。水原府使如入來。帳殿。親受密符。賤臣承命而出。與水原府使申大升進伏。上曰。自在宮官。已知可用。下去懋哉。命讀宣諭。命授密符。大升退出。上曰。湯劑持入。醫官慶絢奉進湯劑。上進御。三司進前。履之一曾弘烈榮鎭豐之宇淳元始所懷。謂文女按律處斷。宜矣。措辭見上上曰。不允。又所懷。謂厚謙快正王法。其母依律處斷。宜矣。措辭見上上曰。不允。又所懷。謂付處罪人申晦。亟施遠竄之典。宜矣。措辭見上上曰。不允。又所懷。謂古今島荐棘罪人洪麟漢。依律處斷。宜矣。措辭見上上曰。不允。又所懷。謂門黜罪人韓翼謩。中道付處。宜矣。措辭見上上曰。不允。履之一曾榮鎭所懷。謂聖國尙魯諸子。亟施當律。宜矣。措辭見上上曰。不允。又所懷。謂巨濟府荐棘罪人尹養厚。亟令王府拿鞫嚴問。快正王法。宜矣。措辭見上上曰。不允。履之一曾弘烈榮鎭豐之宇淳元始所懷。罪人商輅。敢於聽政之後。以機關陰祕。景像危怖。風色不佳。脾胃難定等說。肆然筆之於書札。其指意之陰慘。語脈之凶悖。實是前所未有之劇賊。而帳殿親問之下。渠旣自服。以手書。遲晩以犯上。未及正法。遽至徑斃。使王章未伸。輿憤未洩。臣等謂物故罪人商輅。亟施孥藉之典。斷不可已也。上曰。依啓。履之一曾榮鎭所懷。罪人商輅。何等劇賊。而遽爾徑斃。未施當律。當該都事之罪。不可汰去而止。臣等謂拿問嚴處。宜矣。上曰。依啓。以上出擧條行兵曹判書具善復進前曰。罪人趾海。軍官崔英翰方帶五衛將。李煥方帶戶曹佐郞。竝汰去。何如。上曰。依爲之。出擧條命書傳敎曰。逆豎强近之族。不可坐擁藩閫。慶尙左水使尹景淵。爲先改差。今日內。口傳擇差。仍卽辭朝。又命書傳敎曰。別軍職徐仁碩。爲先汰去。上曰。罪人竝下幕。命書傳敎曰。親鞫姑罷。待明朝擧行。上乘輿還內。諸臣以次退出。
정조 0년
丙申六月二十七日辰時。上御廬次。左承旨入侍時。左承旨洪國榮。假注書柳孟養。記事官卜台鎭朴祐源。以次進伏訖。國榮曰。連日訊囚。連爲勞動。聖體。若何。上曰。一樣矣。國榮曰。寢睡。何如。上曰。不能穩寢矣。國榮曰。時刻單子。尙未啓下。故外間擧行。自多窘速云矣。命中官啓下單子。上曰。金吾堂上牌去來催促。國榮曰。湯劑。殿座後。當爲進御乎。上曰。唯。命退去。諸臣以次出。
정조 0년
丙申六月二十七日初更五點。上御廬次。訓將入侍時。訓鍊大將張志恒。左承旨洪國榮。假注書柳孟養。記事官卜台鎭朴祐源。以次進伏訖。上曰。逆獄蔓延。誠爲可悶。宮墻頹圮。此非尋常之時。巡邏及把守。申飭。卿亦來住闕下。可也。志恒對曰。自親鞫以後。臣連爲來留新營矣。命志恒先退。上曰。吏隷與掖隷有異。渠亦民也。關其命脈。宜有參酌之道。闕內各司及軍門將校外。竝勿除汰事。卽爲分付。出傳敎國榮曰。伏奉此傳敎。殿下德意。臣不勝欽仰。上曰。至於下隷。何足責哉。命脈所關。極爲殘忍。故如是矣。國榮曰。今日日氣頗涼。六和湯姑爲停止。似好矣。上曰。唯。國榮曰。明早。率醫官診候乎。上曰。依爲之。命退去。諸臣以次出。
정조 0년
行都承旨徐浩修坐。左承旨洪國榮藥院直。右承旨李商巖坐。左副承旨林得浩坐直。右副承旨鄭民始坐直。同副承旨柳焵坐。注書一員未差尹翊東病。假注書柳孟養仕徐龍輔仕直。事變假注書林錫喆仕。
정조 0년
傳于柳焵曰。罪人竝上闕。
정조 0년
吏曹口傳政事。以金光默爲楊州牧使。李鎭璧爲端川府使。
정조 0년
傳于柳焵曰。新除守令謝恩後。卽爲辭朝。
정조 0년
徐浩修。以兵曹言啓曰。依下敎。武藝別監四十人處。木綿各一疋施賞之意。敢啓。傳曰。知道。
정조 0년
柳焵啓曰。卽者議政府錄事言。右議政鄭存謙。嚴敎之下。惶懍罔措。逬出闕外。恭俟嚴命云。仍納命召。何以爲之。敢稟。傳曰。勿待命入侍事。遣史官傳諭。仍傳命召。
정조 0년
又啓曰。卽者中樞府錄事來言。領中樞府事金相福。判中樞府事金陽澤。判中樞府事金尙喆。判中樞府事李溵。嚴敎之下。不勝惶懍。逬出闕外。恭俟重勘云。係是大臣去就。敢啓。傳曰。勿待命入侍事。遣史官傳諭。
정조 0년
柳焵。以義禁府言啓曰。罪人尹象厚。旣施一次之刑。放歸田里事。命下矣。罪人尹象厚。依傳敎。放歸田里之意。敢啓。傳曰。知道。
정조 0년
又以義禁府言啓曰。因三司所懷。罪人商輅。渠旣以兇書犯上自服。而未及正法。亟施孥籍之典事。依啓矣。取考大典。則若亂言干犯於上者斬。籍沒家産矣。取考徑斃罪人商輅。籍沒家産事。令各該司奉承傳擧行。何如。傳曰。允。
정조 0년
又以刑曹言啓曰。因義禁府啓辭。徑斃罪人商輅。籍沒家産事。命下矣。罪人商輅奴婢等。令京兆相考帳籍。亦爲知委於五部及該道。一一査出。使之修成冊報來後。依例花名。永屬公賤之意。敢啓。傳曰。知道。
정조 0년
又以義禁府言啓曰。犯上不道罪人商輅子姪散配事。命下矣。商輅子復一。全羅道康津縣定配。而依例發遣府羅將。押送配所。何如。傳曰。允。
정조 0년
又以刑曹言啓曰。犯上不道罪人商輅子姪散配事。命下矣。依傳敎。罪人商輅子健一。咸鏡道穩城府。子恒一。慶尙道機張縣。子咸一。全羅道珍島郡定配所。卽爲押送之意。敢啓。傳曰。知道。
정조 0년
又以刑曹言啓曰。柳重燁。今日內畿沿爲奴。勿揀赦典事。命下矣。依傳敎。罪人柳重燁。京畿喬桐府爲奴。卽爲發配之意。敢啓。傳曰。知道。
정조 0년
又以義禁府言啓曰。犯上不道罪人善海。旣已承服正刑。籍沒家産事。令各該司奉承傳敎擧行。何如。傳曰。允。
정조 0년
又以刑曹言啓曰。因義禁府啓辭。犯上不道罪人善海奴婢等。令京兆相考帳籍。亦爲知委於五部及各該道。一一査出。使之修成冊報來後。依例花名。永屬公賤之意。敢啓。傳曰。知道。